דייל ליום אחד: יואב הגשים חלום - "היה כיף"
כשעירית נוסבאום גינת שמעה שיואב גרוס, בעל צרכים מיוחדים שלומד עם בנה בתוכנית של אקים, חולם להיות דייל היא החליטה לעשות מעשה שבסופו החלום התגשם. "זה היה היום המאושר בחיי", סיפר יואב שקיבל את פני הנוסעים בבורדינג וביקר בקוקפיט
פורסם: 03.12.19 , 15:40
זה קרה בשבוע שעבר, יואב גרוס גבר בן 35 עם צרכים מיוחדים הגשים חלום ועבד בתור דייל בחברת אל על. "אנשים היו מאוד טובים אליי, הם קיבלו את האדם השונה", סיפר יואב שהתארח באולפן ynet הבוקר ביום הבינלאומי לשוויון זכויות לאנשים עם מוגבלות.
מי שגרמה לחלום להתגשם היא עירית נוסבאום גינת. "יש לי ילד עם צרכים מיוחדים שלומד יחד עם יואב בתוכנית שנקראת 'כלים שלובים' של אקי"ם באוניברסיטת בר אילן", סיפרה. "יואב מדי פעם זרק לי שהחלום שלו זה להיות דייל ויום אחד אמרתי, 'אני חייבת לעשות עם זה משהו, להרים את הכפפה', ויש לי חבר טוב שהוא פרסר באל על ואמרתי לו, 'בוא תעזור לי, בוא נראה איך אנחנו יכולים להגשים לו את המשאלה', וככה זה התגלגל, והוא פנה באמת לשירות שיתופי פעולה וקהילה בנתב"ג ששמחו להגשים לו את החלום".
יואב והצוות מתכוננים לבורדינג
(צילום: עירית נוסבאום גינת)
מחייכים במפתח המטוס
יואב ועירית ברגע של נחת
איך היה? "היה מאוד מרגש, כל הדיילות רצו לצלם אותי. הייתי דייל קרקע, עשיתי בורדינג, איחלתי לכל הנוסעים 'טיסה נעימה'".
עירית הוסיפה וסיפרה: "הם ממש הכניסו אותו למטוס והראו לו איך מכינים מטוס לטיסה ועשו לו סיור בקוקפיט ואחר כך הוא קיבל את פני הנוסעים בבורדינג, כמו שהוא אמר, והיה יום משגע.
איזה כיף זה להגשים חלום. "היום הכי מאושר בחיי".
יש לך עוד חלום? למקרה שמישהו ירצה להגשים לך. "יש לי עוד חלום, להיות קלינאי תקשורת, ללמד אחרים איך לדבר ברור, אני נורא אוהב לעזור לאנשים".
יואב גרוס במדי דייל בפתח המטוס
צילום: מחלקת קשרי חוץ וקהילה בהנהלת נמל התעופה בן גוריון